Folketing
2010-10-07

Når de ressourcestærke forældre genvinder tilliden til folkeskolen, fordi der igen er skabt ordnede forhold, kan det faglige niveau igen for alvor hæves. Vi er enige i mange af de ambitioner for folkeskolen, som statsministeren har fremlagt. Målene er ambitiøse, og det skal de være, og det ærgrer mig ganske meget, at Danmarks Lærerforening har gjort det her til konfliktstof. Vi burde alle sammen have en ambition om at gøre folkeskolen til verdens bedste. Lad os håbe, at det lykkes, også sammen med Danmarks Lærerforening. Jeg glæder mig faktisk rigtig meget til det nye folketingsår. Der bliver nok at gøre. Jeg ved godt, hvem der kommer til at tage slæbet. Det bliver de sædvanlige, og det er desværre ikke oppositionen til venstre. Hvis man er lidt positiv, kan man jo lade være med at kalde det et slæb, så kan man sige, at det er et ansvar over for den danske befolkning, at vi løfter i flok, i solidaritet, fordi vi er ude i en situation, hvor vi faktisk burde gøre det.